Komisijos sprendimas
2002 m. sausio 22 d.
iš dalies keičiantis Sprendimą 93/402/EEB dėl gyvūnų sveikatos reikalavimų ir veterinarinio sertifikavimo importuojant šviežią mėsą iš Pietų Amerikos šalių, ypač iš Argentinos
(pranešta dokumentu Nr. C(2002) 287)
(tekstas svarbus EEE)
(2002/45/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1972 m. gruodžio 12 d. Tarybos direktyvą 72/462/EEB dėl sveikatos ir veterinarinio patikrinimo problemų importuojant galvijus, avis ir ožkas, kiaules bei šviežią mėsą ir mėsos produktus iš trečiųjų šalių [1] su paskutiniais pakeitimais, padarytais Reglamentu (EB) Nr. 1452/2001 [2], ypač į jos 15 straipsnį ir 16 straipsnio 1 dalį,
kadangi:
(1) Gyvūnų sveikatos reikalavimai ir veterinarinis sertifikavimas importuojant šviežią mėsą iš Argentinos, Brazilijos, Čilės, Kolumbijos, Paragvajaus ir Urugvajaus nustatyti 1993 m. birželio 10 d. Komisijos sprendimu 93/402/EEB dėl gyvūnų sveikatos reikalavimų ir veterinarinio sertifikavimo importuojant šviežią mėsą iš Pietų Amerikos šalių [3] su paskutiniais pakeitimais, padarytais Sprendimu 2001/842/EB [4].
(2) Nuo 2001 m. kovo 13 d. Argentinoje buvo nustatyti snukio ir nagų ligos protrūkiai bei įdiegta galvijų vakcinacija nuo snukio ir nagų ligos.
(3) Komisijos sprendimu 2001/276/EB [5] Komisija laikinai sustabdė snukio ir nagų ligai imlių gyvūnų rūšių visų kategorijų šviežios mėsos importą į Bendriją iš Argentinos.
(4) Nuo 2001 m. lapkričio 19 d. iki 30 d. Komisijos atstovai vietoje patikrino epidemiologinę situaciją dėl snukio ir nagų ligos bei kontrolės priemonių.
(5) Tas patikrinimas parodė, kad Argentinos kompetentingos veterinarinės institucijos atkreipė dėmesį į daugumą ankstesnių apsilankymų metu nustatytų trūkumų ir daugelyje provincijų ligos situacija stabilizavosi. Tačiau buvo prašoma pateikti papildomų garantijų.
(6) Argentinos kompetentingos veterinarinės institucijos nusiuntė reikiamą papildomą informaciją bei pageidaujamas garantijas ir todėl tikslinga leisti importuoti žmonėms vartoti skirtą šviežią galvijų mėsą be kaulų ir mėsą bei subproduktus, kurie yra galvijų, skirtų tiesiogiai apdoroti naminių gyvūnų ėdalui.
(7) Sprendimas 93/402/EEB atitinkamai iš dalies pakeičiamas.
(8) Šis sprendimas bus peržiūrimas atsižvelgiant į situacijos pasikeitimą per tris mėnesius.
(9) Šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Šio sprendimo priedas pakeičia Sprendimo 93/402/EEB I ir II priedus.
2 straipsnis
Mėsą siunčiant iš Argentinos, Komisijos sprendimo 93/402/EEB III priedo 2 dalies A pavyzdyje nustatytą veterinarijos sertifikatą privaloma papildyti taip:
"Pirmiau apibūdinta šviežia mėsa be kaulų yra gyvūnų, kurie nėra iš teritorijos, kurioje pastarąsias 60 dienų buvo snukio ir nagų ligos protrūkis. Be to, mėsa be kaulų nėra gyvūnų iš aplinkinių teritorijų."
3 straipsnis
Šis sprendimas įsigalioja nuo 2002 m. vasario 1 d. po to, kai 2002 m. sausio 22-23 d. jį peržiūri Veterinarijos nuolatinis komitetas.
4 straipsnis
Šis sprendimas skirtas valstybėms narėms.
Priimta Briuselyje 2002 m. sausio 22 d.